b'\n_START_ARTICLE_\nMitja Pre\xc5\xa1ern\n_START_SECTION_\n\xc5\xa0olanje\n_START_PARAGRAPH_\nPo maturi leta 1946 na Realki na Vegovi v Ljubljani je najprej \xc5\xa1tudiral slavistiko na Univerzi v Ljubljani (nedokon\xc4\x8dan \xc5\xa1tudij) in se nato izpopolnjeval za poklic trenerja v Beogradu, kjer je diplomiral na Dr\xc5\xbeavnem institutu za fiskulturu \xe2\x80\x93 DIF.\n_START_SECTION_\nZaposlitev\n_START_PARAGRAPH_\nPo tekmovalni karieri je postal uspe\xc5\xa1en \xc5\xa1portni pedagog. S pedago\xc5\xa1kim poklicem je za\xc4\x8del na osnovni \xc5\xa1oli v \xc5\xa0entvidu v Ljubljani, kasneje pa je u\xc4\x8dil \xc5\xa1portno vzgojo na gimnaziji \xc5\xa0entvid in Vi\xc5\xa1ji \xc5\xa1oli za zdravstvene delavce v Ljubljani. Konec \xc5\xa1estdesetih let se je zaposlil na \xc5\xa0olskem centru za telesno vzgojo v Ljubljani in bil direktor te ustanove petnajst let do upokojitve leta 1987. Ta center je izvajal strokovno izobra\xc5\xbeevanje vzgojiteljev, vaditeljev in trenerjev za telesno vzgojo in je leta 1983 za "Pomembno delo pri vzgoji strokovnih kadrov" prejel Bloudkovo nagrado. Pre\xc5\xa1ern je predaval na \xc5\xa1tevilnih izobra\xc5\xbeevanjih in strokovnih seminarjih za \xc5\xa1portne delavce in trenerje ter bil mentor za plavanje na ljubljanski Visoki \xc5\xa1oli za telesno kulturo._NEWLINE_Mitja Pre\xc5\xa1ern je kot novinar in urednik sodeloval pri \xc5\xa1portnem tedniku Polet, kjer je bil leto dni glavni urednik in je pokrival podro\xc4\x8dje plavanja. Kasneje je novinarske prispevke s podro\xc4\x8dja plavanja objavljal pri Slovenskem poro\xc4\x8devalcu in kasneje njegovem nasledniku Delu in v Ljubljanskem dnevniku. Ob\xc4\x8dasno je na Radioteleviziji Slovenije kot \xc5\xa1portni komentator spremljal pomembna plavalna tekmovanja. Kot urednik in avtor je sodeloval pri vrsti \xc5\xa1portnih publikacij.\n_START_SECTION_\nFunkcije v slovenskem \xc5\xa1portu\n_START_PARAGRAPH_\nMitja Pre\xc5\xa1ern je svojo \xc5\xa1portno pot za\xc4\x8del pri plavalnem klubu Ilirija in je leta 1946 postal republi\xc5\xa1ki prvak Slovenije v disciplini 100 metrov prsno. Naslednje leto je \xc5\xbee postal tudi trener plavalne ekipe in se je s trenerstvom ukvarjal vse \xc5\xbeivljenje. Leta 1948 je ekipa plavalcev, ki jo je treniral skupaj s soprogo Lidijo Pre\xc5\xa1ern, osvojila prvo mesto na republi\xc5\xa1kem prvenstvu v plavanju, prvo mesto na mladinskem dr\xc5\xbeavnem prvenstvu, na ekipnem dr\xc5\xbeavnem prvenstvu pa so dosegli drugo mesto. Leta 1951 je bil tehni\xc4\x8dni referent Plavalne zveze Slovenije in nato 25 let amaterski trener pri Plavalnem klubu Ljubljana. Leta 1964 je skupaj s soprogo Lidijo Plavalni klub Ljubljana pripeljal do osvojitve prvega mesta na dr\xc5\xbeavnem prvenstvu v plavanju in ta uspeh ponovil leto kasneje. To je bilo prvi\xc4\x8d, da je slovenski klub osvojil naziv ekipnega dr\xc5\xbeavnega prvaka v plavanju in je zato prejel leta 1965 Bloudkovo nagrado. Pod njegovim vodstvom se je plavalec Danijel Vrhov\xc5\xa1ek na olimpijskih igrah v Ciudad de M\xc3\xa9xico leta 1968 uvrstil v polfinale v disciplini 100 metrov hrbtno. Od leta 1977 do 1984 je bil zvezni kapetan plavalne reprezentance Jugoslavije in \xc4\x8dlan olimpijskega komiteja ter je spremljal dr\xc5\xbeavno reprezentanco na olimpijske igre v Montreal leta 1976. Pri Zvezi za telesno kulturo Slovenije je bil predsednik odbora za kvalitetni \xc5\xa1port. Ve\xc4\x8d desetletij je bil eden najbolj cenjenih strokovnjakov za plavalni \xc5\xa1port v Jugoslaviji in je sodeloval pri Jugoslovanskem leksikonografskem zavodu za podro\xc4\x8dje \xc5\xa1porta in plavanja. Njegove zbirke lestvic rezultatov in plavalcev za vse discipline in starostne skupine so bile desetletja nepogre\xc5\xa1ljiv vir statisti\xc4\x8dnih podatkov za podro\xc4\x8dje plavanja.\n_START_SECTION_\nNagrade in priznanja\n_START_PARAGRAPH_\nLeta 1972 je prejel Bloudkovo plaketo "za razvoj plavalnega \xc5\xa1porta, organizacijsko in strokovno delo v telesni kulturi", leta 1984 pa Bloudkovo nagrado\xc2\xa0\xc2\xbbza pomembno organizacijsko in strokovno delo, zlasti v plavanju\xc2\xab. Poleg tega je leta 1974 je prejel od predsednika SFRJ odlikovanje reda zaslug za narod s srebrno zvezdo. Zveza za telesno kulturo Jugoslavije mu je leta 1976 podelila zna\xc4\x8dko SFKJ kot znak priznanja za "izredno predanost in zlasti prispevek k napredku telesne kulture v SFRJ". Leta 1981 je prejel diplomo Telesnokulturne skupnosti Ljubljana "za dolgoletno uspe\xc5\xa1no delo in dose\xc5\xbeke v telesni kulturi".'